Kontant verdwyn uit maatskappy se kluis - Misdaad - Republikein
Friday, April 20th, 02:31:27
Kontant verdwyn uit maatskappy se kluis
Twee verdagtes verskyn in Walvisbaai-landdroshof
Samson Uirab (52) en Deon Savage (51) het Donderdag in die landdroshof op Walvisbaai voor landdros Rhi­vermo Williams in verband met die beweerde diefstal van N$157 536,00 van hul werkgewer, Distell Namibia verskyn.
Williams het borgtog van N$5 000 aan elk toegestaan en die verhoor tot 16 Februarie uitgestel vir verdere ondersoek en vir die beskuldigdes om regsverteenwoordiging te kry.
Volgens hoofinspekteur Erastus Ikuyu het 'n groep die perseel van Distell Namibia tussen 3 en 5 Desember 2016 binnegegaan en probeer om 'n groot kluis wat in 'n muur ingebou is, met 'n blaasvlam oop te maak.
"Ons vermoed die kriminele se gas het opgeraak en hulle het die perseel onverrigtersake verlaat."
Toe die bestuurder van die onderneming, me. Hettie Rautenbach, op 5 Desember by die kantoor aankom, het sy die inbraak ontdek en opgemerk dat die kluis beskadig is, maar nie oopgemaak is nie.
Een van die verdagtes wat in aanhouding is, het klaarblyklik die volgende dag (Dinsdag) by die polisiekantoor op Walvisbaai opgedaag en 'n inbraak en diefstal aangemeld.
Die ondersoekbeampte het agtergekom iets is nie pluis nie en het Rautenbach geskakel. Sy was verbaas om te hoor dat 'n werknemer 'n saak van diefstal wou open. Sy het volgehou dat die kluis nie tydens die inbraak geopen is nie.